**Hoče, 7. 9. 2016**

**Štev.: 149/2016-41RF**

V skladu s 17. točko 2. odst. 330. člena Statuta Univerze v Mariboru (Ur. I. RS, št. 44/2015 – Statut UM UPB11, s spremembami in dopolnitvami do Ur. l. RS št. 92/2015) ter določili Splošnega akta o sestavi, volitvah, oblikovanju in delovanju Senatov članic Univerze v Mariboru (UPB 1; št. XXVI-3-2008 s spremembami in dopolnitvami z dne 1. 6. 2010) izdaja dekan red. prof. dr. Branko Kramberger dne 7. 9. 2016 naslednji

**S K L E P**

**o razpisu volitev za člane Senata**

**Fakultete za kmetijstvo in biosistemske vede Univerze v Mariboru**

**iz vrst študentov**

**I.**

**(pravna podlaga)**

Senat članice univerze je strokovni organ članice univerze, ki ga sestavljajo visokošolski učitelji in znanstveni delavci, ki so zaposleni na Univerzi v Mariboru (1. odst. 311. člena Statuta UM).

Senat Fakultete za kmetijstvo in biosistemske vede (v nadaljevanju: FKBV UM) je sestavljen iz 8 članov iz vrst visokošolskih učiteljev in znanstvenih delavcev, 3 članov iz vrst študentov in dekana, ki je član Senata po svojem položaju (6. odst. 311. člena Statuta Univerze v Mariboru).

Mandatna doba članov Senata članice iz vrst študentov traja eno leto. Ista oseba je lahko po poteku mandata ponovno izvoljena v Senat članice univerze (1. odst. 313. člena Statuta Univerze v Mariboru).

V Senat članice se izvolijo predstavniki študentov, ki morajo imeti status študenta, tako da ima Senat članice najmanj eno petino izvoljenih članov študentov (3. odst. 311. člena Statuta Univerze v Mariboru).

Člane Senata članice, ki so predstavniki študentov, voli Študentski svet članice (4. odst. 311. člena Statuta Univerze v Mariboru).

**II.**

**(roki)**

Kandidacijski postopek za člane Senata Fakultete za kmetijstvo in biosistemske vede iz vrst študentov se prične z dnem objave tega razpisa in se zaključi **15. 9. 2016 ob 12. uri**.

Volitve za člane Senata Fakultete za kmetijstvo in biosistemske vede iz vrst študentov se izvedejo najkasneje **do 30. 9. 2016** na Študentskem svetu fakultete.

**III.**

**(število predstavnikov študentov v Senatu Fakultete za kmetijstvo in biosistemske vede)**

Predstavniki študentov imajo v Senatu Fakultete za kmetijstvo in biosistemske vede najmanj eno petino izvoljenih članov.

V Senat Fakultete za kmetijstvo in biosistemske vede se izvolijo 3predstavniki študenti. Skladno s 3. odstavkom 311. člena Statuta UM, mora imeti Senat članice najmanj eno petino izvoljenih članov študentov, kar pomeni, da ena petina znaša 3 predstavnike.

**IV.**

**(kandidiranje za člane Senata Fakultete za kmetijstvo in biosistemske vede iz vrst študentov)**

Pravico kandidirati oz. biti voljen ima vsak študent s statusom študenta Fakultete za kmetijstvo in biosistemske vede.

Kandidaturo lahko vloži vsak študent, ki je vpisan v posamezni letnik, absolvent ali podiplomski študent Fakultete za kmetijstvo in biosistemske vede. **Kandidat vloži svojo kandidaturo na predpisanem obrazcu za kandidaturo, ki je priloga tega sklepa (Obrazec 1) ter obvezno priloži originalno potrdilo o vpisu**.

Kandidaturo je potrebno oddati **najkasneje do** **vključno 15. 9. 2016 do 12.00 ure v zaprti kuverti v tajništvo dekanata, Fakultete za kmetijstvo in biosistemske vede Univerze v Mariboru, Pivola 10, 2311 Hoče, s pripisom »K*andidatura za člana Senata FKBV iz vrst študentov - ne odpiraj«*.**

Kandidatura, ki bo dostavljena v tajništvo dekanata FKBV po **15. 9. 2016** po 12. uri, se ne bo obravnavala kot kandidatura za člana Senata Fakultete za kmetijstvo in biosistemske vede in bo zavržena kot prepozna.

**V.**

**(komisija za pregled kandidatur)**

Dekan Fakultete za kmetijstvo in biosistemske vede imenuje komisijo za pregled kandidatur, sestavljeno iz petih članov, od katerih mora biti en študent. Študenti, ki so vložili kandidaturo za člana Senata FKBV, ne smejo biti člani komisije za pregled kandidatur.

Komisija za pregled kandidatur se **15. 9. 2016** sestane **ob 13. uri**, pregleda in preveri, ali so kandidature vložene v predpisanem roku ter ali posamezni kandidati izpolnjujejo predpisane pogoje za kandidiranje. Nepravočasne kandidature komisija z odločbo zavrže, nepopolne oziroma nepravilne pa zavrne.

V primeru, ko Komisija za pregled kandidatur ugotovi, da je posamezna kandidatura nepopolna ali kako drugače nepravilna, vendar pa je pravočasna, od kandidata zahteva dopolnitev vloge najkasneje **do 20. 9. 2016** do **12. ure.**

Komisija za pregled kandidatur pripravi seznam kandidatov, ki imajo popolno kandidaturo ter seznam kandidatov, ki imajo nepopolno kandidaturo in seznam kandidatov, ki imajo nepravočasno kandidaturo. Izdelane sezname in vložene kandidature odstopi Volilni komisiji fakultete in jih objavi na oglasni deski in spletni strani Fakultete za kmetijstvo in biosistemske vede. Komisija za pregled kandidatur v primeru izdaje odločbe le-to javno objavi na oglasni deski in spletnih straneh Fakultete za kmetijstvo in biosistemske vede, kar se šteje kot seznanitev kandidata z izdajo odločbe.

**VI.**

**(Volilna komisija Fakultete za kmetijstvo in biosistemske vede)**

V primerih, ko je Komisija za pregled kandidatur izdala odločbo, s katero je zavrgla ali zavrnila kandidaturo, se lahko vloži obrazložen ugovor zoper to odločbo, istočasno pa je tudi potrebno ustrezno dopolniti posamezno kandidaturo **do 20. 9. 2016 do 12. ure**. Šteje se, da je ugovor pravočasno vložen, če je **do 20. 9. 2016 do 12. ure** dostavljena dopolnjena kandidatura.

Volilna komisija se sestane **20. 9. 2016 ob 13. uri**.

V primeru, da je bila kandidatura vložena pravočasno in je ustrezno dopolnjena tako, da izpolnjuje predpisane pogoje, Volilna komisija FKBV ugodi ugovoru in kandidata uvrsti na seznam popolnih kandidatur.

Kandidatura pa bo zavrnjena kot nepopolna, če ne bo dopolnjena ali če bo sicer dopolnjena, vendar pa tudi po tem ne ustreza predpisanim pogojem.

O vsakem ugovoru Volilna komisija FKBV dokončno odloči.

Volilna komisija dne **20. 9. 2016** po pregledu ugovorov opravi še naslednje:

* potrdi seznam kandidatov za člane Senata Fakultete za kmetijstvo in biosistemske vede iz vrst študentov;
* z žrebom določi vrstni red kandidatov na glasovnici;
* oblikuje glasovnice;
* izdela obrazec zapisnika o poteku in rezultatih glasovanja;
* dostavi Študentskemu svetu fakultete volilno gradivo (glasovnice, obrazec zapisnika o poteku in rezultatih glasovanja).

**VII.**

**(izvedba volitev za člane Senata Fakultete za kmetijstvo in biosistemske vede iz vrst študentov)**

Predstavnike študentov v Senat FKBV se voli z navadno večino glasov volilnih upravičencev. Izvoljeni so tisti kandidati, ki so po zaporednem vrstnem redu dobili največ glasov.

Volilni upravičenci so člani Študentskega sveta FKBV. Za sam potek volitev na Študentskem svetu fakultete, se na seji imenuje tri članska volilna komisija izmed članov Študentskega sveta Fakultete za kmetijstvo in biosistemske vede.

V primeru, da je več kandidatov za zadnje mesto dobilo enako število glasov, se v drugem krogu glasovanje med temi kandidati ponovi na isti seji. Izdelajo se glasovnice in izvedejo volitve med kandidati, ki so dobili enako število glasov. Izvoljeni so kandidati, ki so dobili največ glasov. Če se tudi v tem primeru zgodi, da je več kandidatov za zadnje mesto dobilo enako število glasov, se volitve ponavljajo tako dolgo, dokler ni izvoljeno predpisano število članov Senata Fakultete za kmetijstvo in biosistemske vede.

**VIII.**

**(pravna sredstva)**

Zoper ta sklep o razpisu lahko član Študentskega sveta FKBV poda ugovor v roku osem dni od dneva objave. Ugovor se naslovi na Volilno komisijo FKBV in mora biti podan v pisni obliki do predpisanega roka.

V postopkih, ki so določeni s tem sklepom, ima upravičena oseba, ki jo določa ta Sklep o razpisu, pravico podati pisni ugovor na Komisijo za pregled kandidatur.

V primeru, da Komisija za pregled kandidatur zavrže ali zavrne ugovor, ali ne odloči v predpisanem roku, ki je določen s tem sklepom (v slednjem primeru se šteje, da je Komisija za pregled kandidatur zavrnila ugovor), ima upravičena oseba pravico vložiti pritožbo, ki ne zadrži izvedbe postopka volitev, na Volilno komisijo fakultete, vendar mora to storiti v rokih, ki so določeni s tem Sklepom. Odločitev Volilne komisije fakultete je dokončna.

V posebej upravičenih primerih lahko Volilna komisija fakultete odloči po uradni dolžnosti, tudi po izteku roka za ugovor, če ugotovi, da gre za kršitev pravil Razpisa, zaradi katerih je podana utemeljena ugotovitev, da volilni rezultati niso pravilni. V ta namen lahko sama ponovno prešteje glasovnice in ugotovi pravilen rezultat volitev, če pa gre za drugačno naravo kršitve, pa lahko delno ali v celoti razveljavi volitve in predlaga dekanu razpis ponovnih volitev v celoti ali delno za FKBV UM ali za Študentski svet fakultete.

**IX.**

**(javna objava sklepa)**

Ta sklep se javno objavi na oglasni deski Fakultete za kmetijstvo in biosistemske vede in na spletnih straneh Fakultete za kmetijstvo in biosistemske vede ter stopi v veljavo takoj po objavi.

Za objavo sklepa so zadolžene strokovne službe Fakultete za kmetijstvo in biosistemske vede.

 **D E K A N**

 **Red. prof. dr. Branko Kramberger**

Priloge:

* Vloga kandidature za člana Senata FKBV iz vrst študentov,
* Izjava kandidata o pristopu h kandidaturi za člana Senata FKBV iz vrst študentov FKBV, ki je predstavnik študentov,
* Rokovnik.